blindskak
Blindskak, skakspil uden brikker og bræt. Det spilles udelukkende ved hjælp af hukommelse og visualiseringsevne. Blindskak blev tidligere anset for at være psykisk farligt, men er blevet en anerkendt del af mange skakmestres kunnen. Simultan blindskak, dvs. samtidig blindskak mod mange, som spiller normalt, er en udbredt opvisningsform. Ungareren J.L. Flesch (f. 1933) spillede i Budapest 1960 blindt mod 52 habile spillere, vandt 31 partier, spillede 18 remis og tabte 3. I Danmark har bl.a. Jens Enevoldsen og Jacob Øst Hansen spillet bemærkelsesværdige blindsimultaner; den uofficielle Danmarksrekord indehaves af Ole Larsen, Helsingør, som i 1987 spillede blindt mod 28 klubspillere med resultatet: 19 gevinster, 2 remis og 7 tabte partier.